b'\n_START_ARTICLE_\nV\xc3\xa4rska\n_START_SECTION_\nEntinen kunta\n_START_PARAGRAPH_\nPinta-alaa kunnalla oli 187,7 neli\xc3\xb6kilometri\xc3\xa4, ja asukkaita siell\xc3\xa4 oli 1\xc2\xa0513. V\xc3\xa4rskan kunnanjohtajana toimii Raul Kudre. Kunnan keskus oli nimelt\xc3\xa4\xc3\xa4n V\xc3\xa4rska ja asukkaita siell\xc3\xa4 on 635._NEWLINE_V\xc3\xa4rskan naapurikunnat olivat Mikitam\xc3\xa4e pohjoisessa, Orava l\xc3\xa4nness\xc3\xa4 ja Merem\xc3\xa4e (V\xc3\xb5rumaalla) etel\xc3\xa4ss\xc3\xa4. Etel\xc3\xa4ss\xc3\xa4 ja id\xc3\xa4ss\xc3\xa4 kunta rajautui Ven\xc3\xa4j\xc3\xa4\xc3\xa4n. Nimell\xc3\xa4 Saatse saabas tunnettu rajalinja halkoi pienelt\xc3\xa4 osin my\xc3\xb6s kunnan tieverkkoa ja tie 178 V\xc3\xa4rskasta Ulitinan kyl\xc3\xa4\xc3\xa4n kulkikin poikkeuksellisella tavalla toista kilometri\xc3\xa4 l\xc3\xa4pi Ven\xc3\xa4j\xc3\xa4lle kuuluvan alueen. Tiell\xc3\xa4 ei kuitenkaan ollut rajatarkastuksia, mutta pys\xc3\xa4htyminen ja liikkuminen jalan on kielletty. Vuoden 2005 rajasopimuksessa sovittiin aluevaihdoista V\xc3\xa4rskan ja Merem\xc3\xa4en kuntien alueilla rajalinjan suoristamiseksi._NEWLINE_V\xc3\xa4rskassa j\xc3\xa4rjestet\xc3\xa4\xc3\xa4n Jyrin p\xc3\xa4iv\xc3\xa4n\xc3\xa4 (9. joulukuuta ja 6. toukokuuta) kyl\xc3\xa4juhlat. Lis\xc3\xa4ksi joka kolmas vuosi j\xc3\xa4rjestet\xc3\xa4\xc3\xa4n setukaisten kansanlaulup\xc3\xa4iv\xc3\xa4t. V\xc3\xa4rskan keskuspaikassa, Obinitsassa ja Saatsessa on museo, joka esittelee setukaisten perinteit\xc3\xa4.\n_START_SECTION_\nHistoria\n_START_PARAGRAPH_\nV\xc3\xa4rskan lahden rannalla on ollut asutusta yli 7\xc2\xa0000 vuotta. V\xc3\xa4rska on hyv\xc3\xa4n sijaintinsa vuoksi ollut vilkasliikenteinen alue. V\xc3\xa4rska on tunnettu Pihkovan tavaralotjien maihinnousupaikkana. T\xc3\xa4st\xc3\xa4 on johtunut my\xc3\xb6s kunnan nykyinen nimi: alun perin Verhoustje (= korkea joensuu) (my\xc3\xb6s Verhoustinski pogost), sitten Verska ja V\xc3\xa4rska._NEWLINE_Ensimm\xc3\xa4iset maininnat V\xc3\xa4rskasta ovat aikakirjojen mukaan vuodelta 1585. V\xc3\xa4rska pysyi pitk\xc3\xa4\xc3\xa4n pienen\xc3\xa4 kyl\xc3\xa4n\xc3\xa4 ja kunnan keskus sijaitsi Lobotkassa virstan p\xc3\xa4\xc3\xa4ss\xc3\xa4 kyl\xc3\xa4st\xc3\xa4. Kun kirkko vuonna 1907 valmistui kyl\xc3\xa4\xc3\xa4n, alkoi kyl\xc3\xa4 kasvaa. Pian kunnan keskus siirrettiinkin V\xc3\xa4rskaan. Vuosina 1926\xe2\x80\x931930 V\xc3\xa4rskaan perustettiin  Kaitsev\xc3\xa4en Petserin pohjoinen varuskunta (p\xc3\xb5hjalaager), jossa palveli varusmiehet eri puolilta Viroa jalka- ja ratsuv\xc3\xa4ess\xc3\xa4 sek\xc3\xa4 tykist\xc3\xb6ss\xc3\xa4. Varuskunta oli suuri ja sill\xc3\xa4 oli jopa oma 500-paikkainen kasinonsa. Neuvostomiehitt\xc3\xa4j\xc3\xa4t hajottivat varuskunnan vuonna 1941 ja upseerit l\xc3\xa4hetettiin Siperiaan tai ammuttiin heti.\n_START_SECTION_\nKyl\xc3\xa4t\n_START_PARAGRAPH_\nV\xc3\xa4rska muodostui seuraavista kylist\xc3\xa4 (viroksi k\xc3\xbcla): Koidula, Kolodavitsa, Kolossova, Korela, Kostkova, Kremessova, Kundruse, Litvina, Lobotka, Lutep\xc3\xa4\xc3\xa4, Matsuri, M\xc3\xa4\xc3\xa4sovitsa, Nedsaja, Pattina, Perdaku, Podmotsa, Popovitsa, R\xc3\xa4\xc3\xa4ptsova, Saabolda, Saatse, Samarina, Sesniki, S\xc3\xa4pina, Tonja, Treski, Ulitina, Vaartsi, Vedernika, Velna, Verhulitsa, Voropi, V\xc3\xb5polsova, V\xc3\xa4ike-R\xc3\xb5sna ja \xc3\x95rsava.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 2011 V\xc3\xa4rskan kunnassa oli 1 079 asukasta, joista 1 014 (94,0\xc2\xa0%) oli virolaisia, 60 (5,6\xc2\xa0%) ven\xc3\xa4l\xc3\xa4isi\xc3\xa4 ja 6 (0,6\xc2\xa0%) muita kansallisuuksia.'